Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 235/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”SZOMOLYAI RÖVIDSZÁRÚ FEKETE CSERESZNYE”

EU-nro: PDO-HU-02380 – 20.12.2017 ……

SAN (X) SMM ()

1. Nimi tai nimet

”Szomolyai rövidszárú fekete cseresznye”

2. Jäsenvaltio tai kolmas maa

Unkari (jäsenvaltio)

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Suojattu alkuperänimitys (SAN) ”Szomolyai rövidszárú fekete cseresznye” (Szomolyan lyhytvartinen musta kirsikka) kattaa kirsikoiden sukuun (Prunus avium (L.) L.) kuuluvien lajikkeiden ”Rövidszárú fekete” (lyhytvartinen musta) ja ”Mézédes fekete” (makea musta) hedelmät, jotka on tarkoitettu nautittaviksi tuoreina ja jotka kasvavat Szomolyan kylän alueella ja sen ympäristössä, sekä Unkarin valtion tunnustaman Szomolyai fekete -lajikkeen (Szomolyan musta) hedelmät.

Sata tällaista kirsikkaa painaa vähintään 450 g, ja sadan kirsikan painon perusteella laskettuna yksi kirsikka painaa keskimäärin 4,5 g±0,7 g. Kirsikat ovat halkaisijaltaan vähintään 18 mm ja enintään 23 mm.

Kirsikat ovat muodoltaan leveitä, hieman litistettyjä ja katkaistuja kartioita, jotka muistuttavat sydäntä; kärki on hieman painunut tai samalla tasolla hedelmän pinnan kanssa. Varsi eli kukkaperä on lyhyt (2–3 cm) ja irtoaa hedelmästä helposti.

Kirsikoiden kuori on tumman violetinpunainen ja muuttuu mustanpunaiseksi tai lähes mustaksi hedelmän kypsyttyä täysin. Kuori on kohtalaisen kiinteä ja kestävä, mikä mahdollistaa hedelmien kuljettamisen. Hedelmäliha on syvän viininpunaista, kohtalaisen kiinteää sekä mehukasta. Mehu on voimakkaanväristä. Mehun tummanpunainen väri ei haalistu tuotetta jalostettaessa.

Kirsikoiden maku on hunajaisen makea.

Hedelmillä on seuraavat kemialliset ominaisuudet:

Sokeripitoisuus: vähintään 20 Brix-astetta

Enimmäishappopitoisuus: 0,4 g/100 g

Kuiva-ainepitoisuus: vähintään 19 prosenttia.

Szomolyai rövidszárú fekete cseresznye -kirsikat kypsyvät kesäkuun puolivälin tienoilla.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Viljely ja keruu tapahtuvat yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

–

4. Maantieteellisen alueen tarkka rajaus

Szomolyai rövidszárú fekete cseresznye -kirsikoita tuotetaan Szomolyan, Ostorosin, Novajin, Noszvajin, Bogácsin, Tardin ja Tibolddarócin hallinnollisten rajojen sisäpuolella.

5. Yhteys maantieteelliseen alueeseen

Szomolyai rövidszárú fekete cseresznye -kirsikoiden laatu ja erityispiirteet ovat maantieteellisen alueen ja siihen liittyvien luonnollisten ja inhimillisten tekijöiden aikaansaamia.

Szomolyai rövidszárú fekete cseresznye -kirsikat tuotetaan perinteisistä paikallisista Rövidszárú fekete- ja Mézédes fekete -lajikkeista, joita kasvatetaan yksinomaan kyseisellä maantieteellisellä alueella, sekä Unkarin valtion tunnustamasta, kansalliseen lajikerekisteriin kuuluvasta Szomolyai fekete -lajikkeesta, jota lisätään valikoiduista yksilöistä Szomolyan alueella.

Szomolyai rövidszárú fekete cseresznye -kirsikoiden erityispiirteistä seuraavat ovat ominaisia juuri kyseiselle maantieteelliselle alueelle: hedelmän sydäntä muistuttava muoto, lyhyt kukkaperä, lähes musta väri sekä hunajaisen makea maku.

Kyseisellä maantieteellisellä alueella viljeltyjen lajikkeiden hedelmät ovat tyypillisesti sydämenmuotoisia, pieniä ja kevyitä, ja niiden kukkaperä on lyhyt, 2–3 cm. Maalajin ansiosta hedelmät sisältävät runsaasti väriä tuottavia yhdisteitä, joiden vuoksi niiden väri taittuu mustaan, ja niiden pinta on kiiltävä (heijastava). Maaperäolosuhteista johtuva alhainen happopitoisuus ja ilmastosta johtuva korkea sokeripitoisuus yhdessä antavat hedelmälle hunajaisen makean maun.

Luontoon liittyvät tekijät

Maantieteellinen alue sijaitsee Unkarissa Bükkaljan alueella Borsod-Abaúj-Zemplénin maakunnan lounaisosassa, missä Bükkaljan kukkulat kohtaavat Ison Unkarin alangon laajat tasangot.

Alueelle ominaisia ovat viini- ja hedelmätarhojen peittämät jyrkät kukkulanrinteet, auringossa kylpevät harjut ja kukkuloiden laet sekä pitkät ja kapeat etelänsuuntaiset laaksot, sulkeutuneet metsät ja Ison Unkarin alangon läheisyydessä olevat tasankoalueet, jotka on jo kauan sitten otettu viljelymaaksi. Isoa Unkarin alankoa kohti madaltuva kukkulajono on muodoltaan selkeästi epäsymmetrinen, ja kukkuloiden pohjoisrinteet ovat jyrkkiä. Kukkulat ovat syntyneet tertiääri- ja kvartäärikauden aikaisten maanpinnan liikkeiden aiheutettua maan tuliperäisen kivipinnan liikkumista. Alueen maaperä koostuu pääasiassa tuliperäisistä ryoliittituffikerrostumista ja niiden päällä olevasta kalkkipitoisesta lössistä. Tämä määrittää myös maaperäolosuhteita: metsien pääasiassa savisiltistä koostuva maaperä, ruskomaannos ja paikoitellen myös musta, märkä savimaa ovat lievästi happamia. Syynä tähän on se, että mioseeniepookilla Bükkin kalkkikivimassiivin reunamilla pinnalle purkautunut magma sekoittui sekä kemiallisesti että fyysisesti alkuperäisen kalkkipitoisen maaperän kanssa.

Kyseisen maantieteellisen alueen ilmasto on kohtalaisen viileä ja kuiva. Vuotuisen auringonpaisteen määrä on 1 850–1 900 tuntia, josta kesällä saadaan 720–740 tuntia ja talvella 150–170 tuntia. Vuoden keskilämpötila on 8,6–8,8 °C ja usean vuoden ajalta laskettu kasvukauden keskilämpötila on 15,5–16 °C. Vuotuinen sademäärä on 550–650 mm, ja kasvukauden keskimääräinen sademäärä on 370–400 mm.

Samanlaisia maaperä- ja ilmasto-olosuhteita ei ole missään muualla Unkarissa.

Tuotteen yhteys maantieteelliseen alueeseen

Szomolyai rövidszárú fekete cseresznye -kirsikat ovat tyypillisesti sydämenmuotoisia, niiden kuori ja hedelmäliha ovat väriltään voimakkaan tummanpunaisia tai lähes mustia, ja suuren kuiva-aine- ja -sokeripitoisuuden sekä vähäisen happopitoisuuden tuloksena maku on sopusointuinen ja hunajaisen makea.

Szomolyai rövidszárú fekete cseresznye -kirsikat ovat erittäin tiiviisti yhteydessä niiden maantieteelliseen alueeseen.

Alueelle ominaisten mikroilmastoon ja maaperään liittyvien tekijöiden yhdistelmällä on ratkaiseva rooli Szomolyai rövidszárú fekete cseresznye -kirsikoiden edellä kuvailtujen erityispiirteiden kehittymisen kannalta.

Kirsikoiden ominaismuoto johtuu käytetyistä kirsikkalajikkeista – tarkemmin sanottuna näistä lajikkeista jalostetusta Unkarin valtion tunnustamasta lajikkeesta.

Maaperän erityispiirteet – tuliperäiset ryoliittituffikerrostumat – antavat hedelmälle sen suuren kuiva-ainepitoisuuden ja voimakkaan punaisen, lähes mustan värin, joka kehittyy vain kyseisellä maantieteellisellä alueella kasvatettuihin hedelmiin.

Etelänsuuntaisesti sijoittuneen viljelyalueen, auringonpaisteen suuren määrän sekä kypsymiskautta pidentävän kohtalaisen viileän sään ansiosta sokerien muodostuminen tapahtuu pidemmän ajanjakson aikana, jolloin hedelmistä tulee hyvin sokeripitoisia (sokeripitoisuus on vähintään 20 Brix-astetta). Tämä on selvästi enemmän kuin Unkarissa viljeltyjen kirsikoiden keskimääräinen sokeripitoisuus, joka on 14 Brix-astetta. Auringonpaisteen suuri määrä saa aikaan sen, että hedelmän kuoressa ja hedelmälihassa on runsaasti antosyaania, joka antaa niille voimakkaan värin.

Alueella on kohtalaisen kalkkipitoista lössimaata ja lievästi hapanta maaperää, joka sisältää metavulkaanista andesiittia ja ryoliittituffia, ja tällaisen maaperän ansiosta alueella kasvatettujen hedelmien happopitoisuus on vähäinen (enintään 0,4 g happoa / 100 g hedelmiä). Tämä on huomattavasti vähemmän kuin Unkarissa viljeltyjen kirsikoiden keskimääräinen happopitoisuus, joka on 0,68 g/100 g.

Näin muodostuvan suuren sokeripitoisuuden ja vähäisen happopitoisuuden yhdistelmän seurauksena Szomolya ja sitä ympäröivät alueet ovat Unkarin ainoa paikka, jossa näille kirsikoille ominainen hunajaisen makea maku kehittyy täyteen mittaansa.

Szomolyai rövidszárú fekete cseresznye -kirsikoiden alhainen keskipaino (4,5 g) johtuu käytetyistä kirsikkalajikkeista ja on paljon alhaisempi kuin muiden kirsikoiden keskipaino (7–8 g).

Myös ihmisten tietämys ja asiantuntemus ovat ratkaiseva osa koko tuotantoprosessia. Tämän kirsikan perinteisten lajikkeiden (Rövidszárú fekete ja Mézédes fekete) viljelyperinne sekä Szomolyai fekete -lajikkeen valikoiva jalostaminen voidaan molemmat yhdistää Szomolyan alueeseen. Nämä lajikkeet toimivat perustana, jonka pohjalta vuosisatoja vanhat Szomolyan kirsikan viljelytekniikat pääsivät kukoistamaan.

Kirsikoiden keruu vaatii merkittävää asiantuntemusta, ja se tehdään käsin. Koska kirsikka on puussa kypsyvä hedelmä, joka ei jatka kypsymistä keruun jälkeen, paikallinen tietämys nousee avaintekijäksi määritettäessä, milloin kirsikat ovat riittävän kypsiä kerättäviksi. Päätös keruun ajoittamisesta tehdään kirsikoiden värin ja makeuden perusteella sekä sen perusteella, milloin kirsikat ovat kohtuullisen kiinteitä. Hedelmänpoimija ottaa kaikki nämä tekijät huomioon päättäessään, mitkä kirsikoista ovat riittävän kypsiä poimittaviksi. Käsin tehtävän keruun helpottamiseksi puuta on leikattava, jotta sen muoto ja koko soveltuvat mahdollisimman hyvin käsinkeruuseen. Puun latvusto on pikemminkin leveä kuin korkea, ja se on pallomainen ja halkaisijaltaan 10–12 metriä. Kirsikkapuu muotoillaan keruuvaiheessa seuraavaa vuotta varten. Poimija leikkaa oksat ja muokkaa puun muodon ihanteelliseksi käsinkeruuta varten. Leikkaamisen ansiosta puun latvusto tuulettuu sisältäpäin ja kirsikat saavat enemmän auringonvaloa, mikä edistää sokereiden muodostumista. Lisäksi latvuston muotoileminen mahdollistaa latvustossa kasvavien hedelmien täydellisen kypsymisen.

Kirsikanpoimintakoroke on hedelmien keruussa käytettävä perinteinen väline. Kyseessä on kolmesta neljään metriä korkea tikapuita muistuttava puinen rakennelma, jonka yläpäässä olevalle alustalle poimija voi asettaa saavinsa ja jolla hän voi myös istua ja kerätä hedelmiä puun latvustosta. Kerätäkseen kirsikat, joihin on vaikeampi ulottua, kirsikanpoimija vetää kätensä ulottumattomissa olevat oksat itseään kohti tätä varten muotoillulla pitkävartisella koukulla, jota paikalliset kutsuvat nimellä ”kamó”. Poimitut kirsikat asetetaan pajusta tai rottingista valmistettuun reppuun (tunnetaan paikallisesti nimellä ”hátyi”) noudattaen suurta huolellisuutta hedelmien säilyttämiseksi ehjinä, sillä ne rikkoutuvat erittäin helposti kypsinä. Kun hátyi-reppu on täynnä, se tyhjennetään kirsikanpoiminta-alustalla pidettävään kirsikanpoimijan kannelliseen saaviin. Näin kypsät kirsikat säilyvät ehjinä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

www.gi.kormany.hu/foldrajzi-arujelzok

(1) EUVL L 343, 14.12.2012, s. 1.